


Mal for studieplaner ved Universitetet i Agder 
Fastsatt av universitetets studieutvalg 05.12.18 med endringer godkjent på fullmakt av leder av universitetets utdanningsutvalg 17.02.21 og administrative justeringer 24.03.21.
Endringer godkjent på fullmakt av leder av universitetets utdanningsutvalg 20.06.22.


Generelt
I § 12 i forskrift om studier og eksamen ved Universitetet i Agder heter det at styret fastsetter mal for studieplaner, herunder begrepsbruk. På denne bakgrunn er det fastsatt mal for studieplaner – det vil si studiebeskrivelse og emnebeskrivelser – ved Universitetet i Agder. Malen skal legges til grunn for alle studieprogram og emner til og med masternivå. Malen gjelder også for EVU-studier og -emner. 

Forskrift om studier og eksamen ved Universitetet i Agder og forskrift om opptak til studier og emner ved Universitetet i Agder ligger til grunn for malen. I tillegg er bestemmelsene i forskrift om tilsyn med utdanningskvaliteten i høyere utdanning (studietilsynsforskriften) § 2-2. Krav til studietilbudet sentrale.

Studieplaner på engelsk
Denne malen legges også til grunn for universitetets utforming av studieplaner på engelsk. 

Samtlige programbeskrivelser skal foreligge på engelsk. I tillegg skal navn på samtlige emner oversettes, slik at de kan framkomme i oversikten over studieprogrammets oppbygging på engelsk. 


Mal for studiebeskrivelser

· Navn på studieprogrammet + studieprogramkode i FS

Nedenfor følger eksempler på hvordan navn på studieprogram skal angis. Listen er uttømmende i den forstand at alle «varianter» av universitetets studieprogram skal være dekket, slik at alle skal kunne finne et eksempel som passer «deres» studieprogram. Betegnelsen videreutdanningsstudium brukes om et studieprogram som bygger på en bachelorgrad. Påbyggingsstudium er betegnelse på et studieprogram som bygger på annen høyere utdanning og som kan inngå i en bachelorgrad. Angivelse av heltid/deltid skal ikke være del av navn på studieprogrammet. 

Eks:	
· Kjønn, makt og mangfold, halvårsstudium
· Engelsk, årsstudium
· Engelsk, påbyggingsstudium
· Ingeniørfag – byggdesign, bachelorprogram 
· Sykepleie, bachelorprogram
· Psykisk helsearbeid, videreutdanningsstudium
· Idrettsvitenskap, masterprogram
· Grunnskolelærerutdanning for trinn 5-10, 5-årig masterprogram
· Økonomi og administrasjon – Siviløkonom, masterprogram
· Ledelse, erfaringsbasert masterprogram 

· Antall studiepoeng – varighet – undervisningssted

Under «Varighet» framgår det hvorvidt studiet er et deltidsstudium.

Eks:	180 studiepoeng – 3 år – Grimstad
30 studiepoeng – ½ år – Kristiansand 
60 studiepoeng – 2 år (deltid) – Grimstad 

· Opptakskrav

Punktet skal gi en nøyaktig beskrivelse av opptakskravene til studiet. Det skal i tillegg henvises til forskrift om opptak til studier og emner ved Universitetet i Agder. I forskriften framgår «normalordning» for opptak til både grunnstudier og påbyggingsstudier. I studieplanen for det enkelte program er det særlig viktig at unntakene fra forskriftens normalordning beskrives, se nedenfor. For øvrig skal opptakskravene beskrives i sin helhet. 

Innpassingsopptak
Ved mulighet for innpassingsopptak, jf. forskrift om opptak til studier og emner ved UiA § 13, skal krav til hvilke deler av utdanningen som må være avlagt for å kunne kvalifisere for slikt innpassingsopptak til det aktuelle studieår framgå av studieplanen. 

Betinget opptak
Eventuelle begrensninger i mulighet for betinget opptak til masterprogram og andre påbyggingsstudier på høyere grads nivå eller at det ikke gis betinget opptak må framgå av studieplanen, jf. forskrift om opptak til studier og emner ved UiA § 12.  

Rangering
For opptak til masterprogram skal eventuelt unntak fra bestemmelsen om rangering på grunnlag av hele bachelorgraden framgå av studieplanen, jf. forskrift om opptak til studier og emner ved UiA § 15.

Endringer i opptakskrav skal godkjennes av universitetets utdanningsutvalg, jf. forskrift om studier og eksamen ved UiA § 12. Frist for å fremme søknad om endring i opptakskrav er 15. oktober. 

· Anbefalte forkunnskaper

Angi anbefalte forkunnskaper dersom dette er aktuelt, jf. punktet over. Anbefalte forkunnskaper kan for eksempel være språkkunnskaper for språkstudier, god fysisk form for idrettsstudier eller digital kompetanse. Merk at anbefalte forkunnskaper ikke kan benyttes som opptakskrav. 

· Generell beskrivelse av studieprogrammet

Her omtales studieprogrammets formål og innhold. 

Dersom det er et bachelorprogram som beskrives, skal det framgå hvilken kategori programmet tilhører, det vil si om det er program med fordypningsenhet, program som inneholder 2-årig integrert studieprogram eller 3-årig integrert bachelorprogram, jf. forskrift om studier og eksamen § 6.

Dersom studieprogrammet bygger på nasjonal rammeplan, angis dette her. 

· Studieprogrammets oppbygging

Studieprogrammets oppbygging angis i form av en ramme/tabell som genereres automatisk på grunnlag av studieprogrammets emnekombinasjon i FS.

	1. semester
	Emne A
10 studiepoeng

	Emne-- B
	Emne C

	2. semester
	Emne D, 20 studiepoeng

	Osv.

	3. semester

	
	
	

	4. semester

	
	Bacheloroppgave 20 studiepoeng

	5. semester

	Utveksling/Valgemner

	6. semester

	Emne X, 30 studiepoeng


(Tabellen er et eksempel på en ramme.)

Studieprogrammets obligatoriske og eventuelle valgfrie deler og plassering av eventuell praksis må framgå. Studieprogrammets nøyaktige innhold framgår av emnebeskrivelsene. For bachelorprogram som inneholder en fordypningsenhet, skal det framgå hvilke emner som inngår i fordypningsenheten.

I tillegg til tabellen over, kan det i dette punktet gis informasjon i tekstformat. 

I den grad det er mulig, skal valgt(e) semester/semestre for utveksling framgå i tabellen over. Alternativt må «utvekslingsvinduet» omtales i tekstformat.  

Det vises til forskrift om studier og eksamen ved UiA § 13 for bestemmelser om emnestørrelse.

Begrepsbruk
For nærmere informasjon når det gjelder begrepsbruk, se: https://www.uia.no/student/begreper

· Læringsutbytte 

I studiebeskrivelsen skal læringsutbyttet beskrives på et overordnet nivå ettersom man i emnebeskrivelsene presiserer nærmere læringsutbyttet i det enkelte emne. Læringsutbyttet på studieprogramnivå skal utgjøre «summen» av læringsutbyttet i emnene. 

Med læringsutbytte menes de kunnskaper, ferdigheter og den generelle kompetanse en student har tilegnet seg gjennom studieprogrammet. Læringsutbyttet formuleres ut fra aktuelle nivåbeskrivelser for bachelor-, master- og ph.d.-nivå i nasjonalt kvalifikasjonsrammeverk for livslang læring. Nivåbeskrivelsene er generelle beskrivelser av hva som forventes på hvert utdanningsnivå. Læringsutbytte, arbeidsformer og vurderingskriterier vurderes opp mot disse. Læringsutbyttet skal være oppnåelig for studenten på det aktuelle nivået i løpet av den tiden som er avsatt til studieprogrammet. Aktuell informasjon finnes på Innaskjærs, se: https://www.uia.no/for-ansatte/utdanning/studieadministrasjon/etablere-akkreditere-og-endre-studieprogram-og-emner 

Læringsutbyttet på studieprogramnivå skal formuleres i forhold til kunnskap, ferdigheter og generell kompetanse, altså tredelt. Dette gjelder alle studieprogram på 30 studiepoeng eller mer. 

Det presiseres at det ikke er tilstrekkelig å kopiere fra kvalifikasjonsrammeverket når læringsutbyttet skal formuleres. Fagmiljøene kan for eksempel benytte Blooms taksonomi som bistand når det gjelder konkret formulering av læringsutbytte.

Programmer som inneholder en breddeenhet eller spesialisering:
Det vises til punktet Studieprogrammets oppbygging og henvisning til nettside: https://www.uia.no/student/begreper 

Det vil være ulike muligheter når det gjelder formulering av læringsutbytte i slike tilfeller. 
Dersom man skal beskrive læringsutbyttet for et bachelorprogram som også inneholder en breddeenhet eller spesialisering, kan dette angis som følger: 
· ha kunnskap, ferdigheter og generell kompetanse i tråd med valgt breddeenhet/spesialisering

Det skal fastsettes et felles læringsutbytte for programmet. For programmer med spesialiseringer kan man vurdere om det er hensiktsmessig med ytterligere presiseringer. 

· Undervisnings- og læringsformer  

Det gis en beskrivelse av hvilke undervisnings- og læringsformer som benyttes. Undervisnings- og læringsformer skal være tilpasset læringsutbyttet for studietilbudet. Det skal legges til rette for at studenten kan ta en aktiv rolle i læringsprosessen. Praksis beskrives her dersom det inngår. Det forutsettes varierte undervisnings- og læringsformer i det enkelte studium. 

· Vurderingsformer

Det gis en kort beskrivelse av de vurderingsformer som benyttes. Det vises til forskrift om studier og eksamen ved UiA § 14 for omtale av vurderingsformer. § 14 (5) angir krav til omfang av individuell prøving i det enkelte studieprogram. Vurderingsformene skal være tilpasset læringsutbyttet og sikre at dette oppnås. Det forutsettes varierte vurderingsformer i det enkelte studium. 

Dersom eksamen ikke kan besvares på et skandinavisk språk eller engelsk, må dette omtales, jf. forskrift om studier og eksamen ved UiA § 34.

· Internasjonalisering

Det skal redegjøres for tiltak som ivaretar internasjonaliseringsaspekter i studieprogrammet. Dette kan være tilbud til innreisende studenter, internasjonal pensumlitteratur, undervisning på annet språk enn norsk, vektlegging av globale perspektiver, m.m. 

Undervisningsspråk i programmet omtales. 

Bachelor- og masterprogram må ha en nærmere beskrivelse av hvilke utvekslingsmuligheter det er i programmet og hvorfor/hvordan utveksling anses viktig/relevant i forhold til for eksempel studentenes læringsutbytte. Det skal henvises til universitetets nettsider for informasjon om aktuelle samarbeidsinstitusjoner.

· Vilkår for å gå videre i studieprogrammet

Angi progresjonskrav dersom dette er aktuelt i studieprogrammet. Punktet må ses i sammenheng med punktene Forkunnskapskrav og Anbefalte forkunnskaper i mal for emnebeskrivelser. 

· Yrkesmuligheter og videre utdanning

For alle studieprogram skal det angis hvordan dette kan brukes i forhold til videre utdanning. 

For bachelorprogram og masterprogram skal det i tillegg angis hvilken yrkeskompetanse studieprogrammet gir. Det bør også på en nøktern måte gis eksempler på konkrete sektorer eller yrker som studentene kan gå inn i. Det kan vises til resultater fra kandidatundersøkelser. Dersom skoleverket omtales som en mulig arbeidsgiver, må det presiseres dersom PPU er en forutsetning. 

Dersom opptak til masterprogram ved UiA er avhengig av spesielle valg i et bachelorprogram, skal dette tydeliggjøres i omtalen av det aktuelle bachelorprogrammet. 

· Fører til grad

Dersom studieprogrammet fører fram til en grad, oppgis denne her. 
EKS:
· Programmet fører fram til graden Bachelor i sykepleie
· Programmet fører fram til graden Master i historie

· Studentevaluering

Følgende formulering benyttes:
Studentevaluering gjennomføres årlig i studieråd i tråd med kvalitetssystemet kapittel 4.2.

· Egenbetaling 

Det er ikke anledning til å kreve egenbetaling ved obligatoriske studieturer. Dersom det arrangeres frivillige studieturer med egenbetaling, må dette framkomme her. Det skal også framkomme dersom det kan bli aktuelt for studentene å betale for reise og opphold i forbindelse med praksis, jf. retningslinjer: https://www.uia.no/student/retningslinjer-for-dekning-av-utgifter 

Eventuell egenbetaling for andre utgifter må framkomme. 

Studieavgift for EVU-emner må omtales her. 

· Andre opplysninger

Dersom det er relevante opplysninger knyttet til studieprogrammet som ikke passer inn under de andre overskriftene, kan disse gis i dette punktet. Dette kan for eksempel være skikkethetsvurdering, politiattest, krav om vaksine, eksportkontroll, etc. 

Krav om at alle studenter må ha egen bærbar datamaskin omtales her. Følgende formulering benyttes: «Det stilles krav om at alle studenter ved UiA har egen bærbar datamaskin til bruk i undervisning og eksamen, jf. forskrift om studier og eksamen ved Universitetet i Agder § 12d.»

· Ansvarlig fakultet

Hvilket fakultet/Avdeling for lærerutdanning som «eier» studieprogrammet oppgis her. 


Mal for emnebeskrivelser

· Emnekode og emnenavn

Merk at Utdanningsutvalgets godkjenning av studieplan med emnebeskrivelser ikke innebærer en godkjenning av emnekodene. Emnekoder tildeles administrativt av Utdanningsavdelingen. Det vises til Retningslinjer for emnekoder og emnenavn, revidert versjon godkjent av leder av universitetets utdanningsutvalg i august 2021. Fra retningslinjene fremheves følgende: Emnenavnet skal være så kort og informativt som mulig. Emnenavnet skal IKKE inneholde følgende opplysninger: stedstilknytning, heltid/deltid, tilknytning til spesifikke studieprogram, forkortelser. 

· Antall studiepoeng – startsemester – varighet – undervisningssted

Det vises til omtale av emnestørrelse under punktet Studieprogrammets oppbygging i mal for studiebeskrivelser. Se forskrift om studier og eksamen ved UiA § 13.

· Studieprogram

Her angis hvilke(t) studieprogram emnet inngår i, eventuelt om emnet kan inngå i lærerutdanning.

· Undervisningsspråk

Her angis hvilket språk det undervises på. 

· Forkunnskapskrav

Forkunnskapskrav regulerer forholdet mellom ulike emner og må ses i forhold til punktet Vilkår for å gå videre i studieprogrammet i mal for studiebeskrivelser. Dersom det er spesielle forkunnskapskrav for emnet, angis disse her. Det vises til Retningslinjer for emnekoder og emnenavn. 

· Anbefalte forkunnskaper

Anbefalte forkunnskaper regulerer forholdet mellom ulike emner og må ses i forhold til punktet Vilkår for å gå videre i studieprogrammet i mal for studiebeskrivelser. Dersom det er anbefalte forkunnskaper for emnet, angis disse her. Det vises til Retningslinjer for emnekoder og emnenavn. 

· Læringsutbytte

I emnebeskrivelsen presiseres læringsutbyttet i det enkelte emne. Det vises til nasjonalt kvalifikasjonsrammeverk for livslang læring. Når det gjelder konkret formulering av læringsutbytte, vises det til for eksempel Blooms taksonomi. Se også mal for studiebeskrivelser over. Det må være samsvar mellom formulert læringsutbytte, arbeidsformer og hva studentene er prøvd i gjennom eksamen/vilkår for å gå opp til eksamen. 
Fakultetene/fagmiljøene står fritt til å avgjøre om det er hensiktsmessig å tredele læringsutbytte på emnenivå, men innenfor ett og samme program bør det være lik tilnærming. For studieprogram som følger rammeplan og nasjonale retningslinjer, vil det være mest hensiktsmessig at man følger samme oppsett som er fastsatt nasjonalt. Dette kan innebære en tredeling også på emnenivå.

· Innhold

Her gis en presis beskrivelse av innholdet i emnet. 

· Undervisnings- og læringsformer

Her gis det beskrivelse av undervisnings- og læringsformer som benyttes i emnet, eventuell fordeling mellom forelesninger, gruppearbeid, lab og lignende. Undervisnings- og læringsformene skal være tilpasset læringsutbyttet for emnet og bidra til at dette oppnås. Bruk av digitale verktøy skal omtales. 

Til grunn for fastsettelse av emnestørrelse skal det beregnes et forventet arbeidsomfang for studentene på 1.600 timer pr. studieår eller 27 timer pr. studiepoeng, jf. forskrift om studier og eksamen ved UiA § 13. Det skal framgå hva som er forventet arbeidsomfang i et gitt emne. I beregningen av arbeidsomfanget skal alle studierelaterte aktiviteter telles med. Det er utarbeidet et skjema som grunnlag for beregningen som skal fylles ut og legges ved for alle nye emner som skal godkjennes i Utdanningsutvalget. Det er også anbefalt at dette skjemaet skal tas i bruk i forbindelse med beregning av arbeidsomfang ved revisjon av alle universitetets emner.

Dersom emnet har obligatorisk undervisning eller praksis, skal dette oppgis her. Omfang av eventuell praksis må angis. Emnebeskrivelsen skal inneholde en detaljert oversikt over obligatorisk undervisning eller henvisning til slik oversikt. Det skal angis hvor stor del av undervisningen som er obligatorisk. Med mindre annet framgår av studieplan eller emnebeskrivelse, kreves det 80 % frammøte til obligatorisk undervisning, gruppesamlinger og praksis, jf. forskrift om studier og eksamen ved UiA § 12b. 

Alle studenter skal ha veiledning før bacheloroppgave og masteroppgave leveres til sensur. Omfang av obligatorisk veiledning skal framgå av studieplanen for det enkelte studieprogram, jf. forskriftens § 6.6 og § 7.2. 

Eventuelle unntak fra hovedregelen om offentlige forelesninger etter lov om universiteter og høyskoler § 3-8 (2) angis her. 

· Vilkår for å gå opp til eksamen

Vilkår for å gå opp til eksamen er krav som stilles til studenten innenfor et spesifikt emne. Eventuelle vilkår for å gå opp til eksamen (f.eks. godkjente oppgaver, bestått praksis, frammøte til obligatorisk undervisning, m.m.) angis. Vilkårene skal bidra til at læringsutbyttet i emnet oppnås. Vilkår skal normalt ikke inngå i grunnlaget for karakterfastsettelse. Det skal eventuelt henvises til hvor nærmere informasjon om vilkår for å gå opp til eksamen er å finne. Slik informasjon skal foreligge i Canvas. 

· [bookmark: _Hlk56669910]Eksamen

[bookmark: _Hlk63859879]Her gis det en beskrivelse av eksamensform(er), jf. forskrift om studier og eksamen ved UiA § 14. Det presiseres at digital eksamen ikke anses som en egen eksamensform, men som en måte å gjennomføre for eksempel skriftlig eksamen under tilsyn eller hjemmeeksamen på.

Eksamensformen skal, eventuelt sammen med vilkår for å gå opp til eksamen, sikre at læringsutbyttet i emnet oppnås. Følgende skal presiseres: 
· varighet på eksamen (ved skriftlig eksamen under tilsyn og hjemmeeksamen)
· vekting av deleksamener
· om eventuell muntlig eksamen er justerende eller vektes selvstendig
· for alle andre eksamener enn skriftlig eksamen under tilsyn må det opplyses om disse gjennomføres individuelt eller i gruppe
· dersom eksamen gjennomføres i gruppe, må det oppgis om karaktergivningen på gruppeeksamen er felles for hele gruppen eller individuell
· ved mappeeksamen (der flere arbeider vurderes samlet og gis en felles karakter) må det framgå hva som skal inngå i mappen, eventuelt kan det opplyses hvor nærmere informasjon er å finne (normalt i Canvas) 

Vurderingsuttrykk må angis (bokstavkarakterer eller bestått/ikke bestått), jf. forskriftens § 16. 

Dersom eventuell adgang til praksis er begrenset til én gjennomføring, må dette omtales, jf. forskrift om studier og eksamen ved UiA § 22.

Ved mappeeksamen må det framgå om, eller eventuelt hvordan, det gjennomføres ny/utsatt eksamen, jf. forskrift om studier og eksamen ved UiA § 26.

Dersom eksamen ikke kan besvares på et skandinavisk språk eller engelsk, må dette omtales, jf. forskrift om studier og eksamen ved UiA § 34.

· Studentevaluering

Følgende formulering benyttes der normalordningen er valgt:
Emneansvarlig fastsetter i samråd med studenttillitsvalgt evalueringsform og om emnene skal ha midtveis- eller sluttevaluering i tråd med kvalitetssystemet kapittel 4.1. 

Dersom normalordningen ikke benyttes, kan fakultetsstyret beslutte at alternativ ordning fastsettes i studieråd. Tekst under Studentevaluering må da justeres. 

· Tilbys som enkeltemne

«Ja, hvis ledig plass / Nei» 

Det vises til notat om prinsipper for enkeltemneopptak, jf. US-sak 118/18.

· Opptakskrav for enkeltemnestudenter

Benytt feltet EM-OPUGSK i FS for å legge inn opptakskrav.

Opptakskravet til et emne som tilbys i enkeltemneopptaket, skal alltid være identisk med opptakskravet til studiet der emnet tilbys. Hvis emnet tilbys på flere studier, er det det studiet som har lavest opptakskrav som ligger til grunn for opptakskrav til emnet. Unntak er enkeltemner for lærere. Her kreves fullført lærerutdanning.

1. Hvis opptakskravet er generell studiekompetanse, skriv Generell studiekompetanse.
2. Hvis emnet har krav utover generell studiekompetanse, skriv dette i tillegg til generell studiekompetanse.
Eksempel: KJ-115: Generell studiekompetanse og matematikk R1 (eller matematikk S1 og S2) og R2 og fysikk 1.
Generell studiekompetanse og gjennomsnittskarakter 3 eller bedre i norsk (393 timer) og matematikk (224 timer).
3. Hvis emnet er en del av lærerutdanningen, skriv Godkjent lærerutdanning.
4. Hvis emnet har opptakskrav i form av høyere utdanning/progresjonskrav, skriv hvilke emner som må være bestått.
Eksempel: FR-130: Fransk 1 eller tilsvarende 30 studiepoeng i fransk.
5. Hvis emnet tilhører et masterprogram, skriv Som for (masterprogram).
Eksempel: ST-418: Som for opptak til masterprogram i statsvitenskap.
6. Hvis emnet ligger på masternivå og har forhåndskunnskapskrav, skriv Som for (masterprogram). I tillegg kreves bestått (emnekode).
Eksempel: PED531: Som for opptak til masterprogram i spesialpedagogikk. I tillegg kreves bestått PED424 og PED425.

· Åpent for privatister

Ja/nei

· Vurderingsordning for privatister

Dersom emnet er åpent for privatister, og det er noen former for obligatorisk frammøte, vilkår for å gå opp til eksamen, eller lignende, bør det være en egen (lenger/mer omfattende) eksamen for privatister.

· Studiepoengreduksjoner

Dersom dette er aktuelt for emnet, angis studiepoengreduksjoner. 

· Ansvarlig fakultet

Navn på fakultetet


· Vedlegg

Pensum 
Når studieplan for nye studier legges fram for Utdanningsutvalget for godkjenning, skal pensumliste følge. Når nye emner skal godkjennes av fakultetsstyret, skal også pensumliste legges fram.  

Skjema for kvantifisering av studentens arbeidsomfang
Når studieplan for nye studier legges fram for Utdanningsutvalget for godkjenning, skal utfylt skjema for kvantifisering av studentens arbeidsomfang følge med for alle nye emner. Det er også anbefalt at dette skjemaet skal tas i bruk i forbindelse med beregning av arbeidsomfang ved revisjon av alle universitetets emner. Skjemaet finnes på Innaskjærs. 

Ytterligere dokumentasjon
Studieplaner ved Universitetet i Agder er kortfattede i formen. Dette kan nødvendiggjøre ytterligere dokumentasjon for å gi et fullstendig bilde av det aktuelle studiet. Viktigst i denne sammenheng vil pensum være. I tillegg kan slik dokumentasjon for eksempel være
· nærmere beskrivelse av typer oppgaver som inngår i studiet/emnet
· emnehefter, undervisningsplaner eller lignende

